Dag vier van #HardloopvirHoop: Bethlehem tot Fouriesburg - AfriForum
Dag vier van #HardloopvirHoop: Bethlehem tot Fouriesburg
Die vierde en voorlaaste dag van die ultramaratonatleet Bennie Roux (41) se hardloopprojek het vanoggend om 05:10 by die Lavender Hill Country Estate net buite Bethlehem op die N5 begin. Roux en ander atlete het vandag 42 km tot in Fouriesburg gehardloop. Dié atlete hardloop ten bate van AfriForum se Trauma-ondersteuningseenheid om geweldslagoffers – veral slagoffers van plaasaanvalle en ‑moorde – te ondersteun.
’n Poeierverfpretloop (colour run) het om 12:00 by die Fouriesburg Intermediêre Skool plaasgevind. Kinders en inwoners van die dorp het hieraan deelgeneem.
“Môre is die laaste dag van ons 250 km-roete om fondse in te samel vir AfriForum se Trauma-ondersteuningseenheid om plaasaanvalslagoffers te help. Ons wil almal uitnooi om die dag saam met ons by die Oranje Gasteplaas se Roosfees te kom afsluit,” sê Roux.
“Die ondersteuning van die plaaslike inwoners, asook die skenkings wat AfriForum se Trauma-ondersteuningseenheid ontvang het en steeds ontvang, is bemoedigend. Ons hoop dat hierdie projek mense se bewustheid oor plaasaanvalle sal verhoog en ons is baie dankbaar vir die bydraes en goeie ontvangs wat ons tot dusver gekry het,” sê Johan Kloppers, #HardloopvirHoop-woordvoerder van AfriForum se Trauma-ondersteuningseenheid.
Die #HardloopVirHoop-roete kom môre tot ’n einde:
26 Oktober: Roux spring in Fouriesburg weg en sluit die dag by die Roosfees by die Oranje Gasteplaas af.